Novak neem wraak op Medvedev in Parys-eindstryd | Netwerk24
Novak neem wraak op Medvedev in Parys-eindstryd
Novak Djokovic gaan omhels sy kinders, Stefan (7) en Tara (4) ná hy Sondag in Parys die 37ste Meesterstitel van sy loopbaan gewen het. Foto: AP
Die wêreld se voorste speler, Novak Djokovic, het wraak geneem op die man wat sy grootste droom vanjaar verydel het, toe hy die Rus Daniil Medvedev Sondag in die eindstryd van die Parys-meesterstoernooi verslaan het.
Djokovic moes wel 'n steil bult klim om Medvedev (nr. 2 op die wêreldranglys) dié keer te bowe te kom, met die Rus baas in die eerste stel. Die Serwiër het egter daarna meer en meer van die reëls begin maak om uiteindelik met 4-6, 6-3, 6-3 te seëvier.
Medvedev het Djokovic in September in die eindstryd van die Amerikaanse Ope geklop, en so daarvan weerhou om al vier Grand Slam-toernooie in een kalenderjaar te wen. Die Serwiese superster het gehoop om die eerste man sedert Rod Laver in 1969 te word wat dít vermag, maar sy strewe om die New York-kroon te voeg by dié wat hy vroeër in die jaar in Australië, Frankryk en Wimbledon gewen het, is verydel deur 'n Medvedev op sy vernietigende beste.